Uvuvio (kutoka kitenzi kuvuvia; kwa Kiingereza: inspiration) ni tukio la Kimungu linaloaminiwa na Wakristo kuhusu uandishi wa Biblia. Yaani ni hali ya Kimungu ambayo iliwatokea watu kadhaa wa zamani ili kutunga, kuboresha na kukamilisha maandiko matakatifu kwa uwezo wa Roho Mtakatifu. Ni kwamba kadiri ya imani hiyo Mungu aliwavuvia Roho Mtakatifu baadhi ya watu ili kuwaongoza katika kuchangia kwa namna yoyote uandishi huo ili hatimaye maandishi yaliyokusanywa na Kanisa katika Biblia ya Kikristo yastahili kuitwa Neno la Mungu, si la binadamu tu. Hata hivyo madhehebu ya Kikristo yanatofautiana kuhusu namna ya kuelewa uvuvio, tena katika historia ya Kanisa yamejitokeza mabadiliko ya mitazamo kadiri ya maendeleo ya utaalamu n.k. Imani ya namna hiyo inafanana na ile ya Wayahudi kuhusu Biblia ya Kiebrania, ingawa katika lugha asili za Biblia hiyo hakukuwa na msamiati maalumu. Kumbe katika Agano Jipya neno uvuvio linapatikana katika 2Tim 3:14-16 ilipoandikwa kuwa Andiko lote (la Biblia) limevuviwa na Mungu (θεόπνευστος theopneustòs). Halafu 2Pet 1:20-21 inaeleza kuwa waandishi (wa Biblia) kwa kusukumwa na Roho Mtakatifu walisema kwa niaba ya Mungu.